text: Endamálið við uppskotinum, "Torgið í Vágsbotni - Markleyst bryggjulív", er at skapa eina heild burtur úr fjølbroytta staðnum. Verandi virksemi skal fáa betri umstøður, og betri møguleikar skulu verða fyri nýggjum tiltøkum í einum samanhangandi og vøkrum heildarumhvørvi. Nógv ymisk viðurskifti hava ávirkan á hetta.
text: #000000
text: Tey seinnu árini eru stórar broytingar hendar í Vágsbotni. Hóast onkur handil og eitt einstakt neyst er eftir, so er myndin nú merkt av matstovum, kaffistovum, torgsølu, frítíðarbátum, skrivstovum og útitiltøkum. Tað tykist, sum miðbýurin er um at flyta oman higar. Tað avgerandi er, at fólk og virksemi trívist her. Tí er góð meining í at umhugsa karmarnar.
text: #000001
text: Tað er hugtakandi at eygleiða, hvussu tað hevur borið til at laga staðið til skiftandi virksemi, so hvørt sum tørvur hevur verið á tí. Sjálvandi eru tílíkar broytingar ofta óskipaðar. Hetta er grundin til, at Tórshavnar kommuna vil menna eina heildarmynd. Men høvuðslæran av menningini her er, at virksemið sprettir ikki úr reglum og ásetingum, men úr einum virknum fólki. Tí skal ein heildarætlan ikki áseta, hvat skal ganga fyri seg, men tryggja eina heild í tí ofta óvæntaða, sum framtíðin hevur at bjóða. Á hesi stevnu er okkara uppskot grundað.
text: #000002
text: Grundin undir býarrúminum verður eitt samanhangandi og róligt gólv. Tilfarið er myrkt betong, timbur og grót. Umhvørvið við Vágsbotn er merkt av fjølbroyttari bygging, litum, bátum, skipum og fólkalívi. Hetta stóra fjølbroytni gerst týðiligt á savnandi og spakføra gólvinum.
text: #000003
text: Sum tað sæst á tekningunum, er hugsanin at flyta okkurt og víðka okkurt, so betri umstøður er fyri útitiltøkum og øðrum virksemi. Tá fæst mest burtur úr góða sólarganginum. Á hóskandi støðum eru grótoyggjar at sita á, framsýna eitthvørt á ella til børnini.
text: #000004
text: Neyðugt er at umskipa bilferðsluna fyri at gagnnýta møguleikarnar. Koyrileiðin av Skálatrøð niðan í Mylnugøtu verður umløgd. Ferðslan út í Bakka verður avmarkað.
text: #000005
text: Ein týðandi liður í sniðgevingini er ljóssetingin. Á tekningunum og strikumyndum sæst, hvussu ljósið verður, tá tað skýmir og er myrkt.
text: #000006
text: Upprunaliga er fjøran mest hella. Síðani eru atløgubryggjur gjørdar úr betongi og timbri. Ætlanin er at taka støði í hesum frameftir. Hetta talar ikki fyri, at rætt er at gróðurseta stórvegis í tí hóast alt avmarkaða økinum, sum Vágsbotnur er. Í Boysensgarði og øllum hinum mongu urtagørðunum, sum mynda býin, er hinvegin gróður, sum má varðveitast og mennast.
text: #000007
text: Eyðvitað hevur sjógvurin stóran týdning í Vágsbotni. Tí eigur markið millum sjógv og land at fáa serligt uppmerksemi. Í uppskotinum verður hetta gjørt á ymsan hátt. Frá Rasmussarbrúgv og inneftir verður kaikanturin gjørdur sum atløgubryggja úr timbri og betongi. Innast verður bátadrátturin endurskapaður í nýggjum líki sum uppihaldsøki, har ber til at eygleiða flóð og fjøru, og skiftandi veðrið. Vestari verður øki gjørt til torgsølu og við hálvtaki til ymisk tiltøk. Kanska onkur fer upp á gólv har.
text: #000008
text: Eins og áirnar, sum ferðast gjøgnum landslagið og enda niðri við sjóvarmálan, streyma eisini fólkini og lívið í Havnini gjøgnum býin og enda á opna torginum í Vágsbotni. Her býurin møtir sjónum, møtist fólkið eisini.
text: #000009
text: Vágsbotnur verður brúktur av mongum og til mangt og hvat. Framtíðar álegging og innrætting má kunna tola hetta. Tilfarið má kunna tola bilar, bussar og lastbilar, eins og stór tiltøk sum festivalar og ólavsøku. Uppskotið vísir tískil eina høvuðsálegging í myrkum betongi, sum verður stoypt á staðnum í stórum flatum. Betong er vælkent á havnaløgum, men her fær tað ein serligan dám av myrkara litbrigdinum, sum savnar býarrúmið. Fyri at skapa uppliving verða ymisku flaturnar viðgjørdar á ymsan hátt, kustað og rípað. Hetta ger eina livandi flatu, sum endurspeglar ljósið ymiskliga, og sýnist øðrvísi í turrveðri og vátveðri. Afturat høvuðsáleggingini úr betongi er timbur lagt á tromum og dekkum móti sjónum, eins og trælistar eru ymsa staðni í betongflatum og stoypiskoytum. Ein fyrimunur við staðstoyptum betongi er, at tað lættir um í útinningini. Kostnaðurin er prísvinaligur, tá hugsað verður um stóra økið, ið talan er um. Og ikki minst er tilfarið slitsterkt til nýtsluna og reingerð. Flísaálegging er kostnaðarmikil, tíðarkrevjandi; og tað krevst nógv viðlíkahald til at skifta flísar og gera reint.
text: #000010
text: Torgið í Vágsbotni - uppskot
text: #000012
text: Vit gera dreymar til arkitektur
text: #000013